Japanske prefekture
Japanske prefekture predstavljaju najviši nivo administrativne podjele unutar sistema administrativne podjele Japana. Postoji ukupno 47 prefektura od čega jednu čini japanska "metropola" (to), Tokyo; jedan "okrug" (dō), Hokaidō; dvije gradske prefekture (fu) - Osaka i Kyoto; i 43 ostalih prefektura (ken). U japanskom jeziku se za sve njih koristi zajednički izraz todōfuken. Prefekture su viši administrativni nivo u odnosu na niže administrativne nivoe kao što su: gradovi, distrikti, naselja i sela. Bivša administrativna podjela Japana na regije je upravo zamijenjena sistemom prefektura 1870. godine. Prefekturom upravlja guverner prefekture izabran direktnim izborom. Proračun za rad svaku prefekturu i zakonska akta usvajaju članovi jednodomne skupštine koji se biraju na mandat od četiri godine. Svaka prefektura se dalje administrativno dijeli na gradove (shi) i distrikte (gun). Distrikt se sastoje od gradskih naselja (chō ili machi) i sela (son ili mura). U početku je bilo 300 prefektura, da bi njihov broj bio smanjen na 72. Današnji broj od 47 prefektura je uveden 1888. godine. Japanska vlada također razmatra plan prema kojem bi bilo moguće spajanje nekoliko prefektura, stvarajući pri tome novi sistem administrativne podjele s tim da bi novih administrativnih jedinica bilo između 9 i 13 i automatski bi imale veće ovlasti od onih koje trenutno uživaju prefekture.